句
作者：沈彬
朝代：唐

paragraphs: 尺素隱清輝，一毫分險阻。
金翅動身摩日月，銀河轉浪洗乾坤。
須知手筆安排定，不怕山河整頓難。
九衢冠蓋暗爭路，四海干戈多異心。
地隈一水巡城轉，天約羣山附郭來。
數家魚網疎雲外，一岸殘陽細雨中。
松欹晚影離壇草，鍾撼秋聲入殿風。
壓低吳楚遙涵水，約破雲霞獨倚天。
半身落日離秦樹，一路平蕪入楚煙。
清占月中三峽水，麗偷雲外十洲春。
幽鳥喚人穿竹去，野猨尋果出雲來。